b'\n_START_ARTICLE_\nJohan Frederik Leth\n_START_PARAGRAPH_\nJohan Frederik (de) Leth (2. juni 1737 p\xc3\xa5 Vejrupg\xc3\xa5rd \xe2\x80\x93 7. marts 1817 i Kiel) var en dansk officer._NEWLINE_Han var s\xc3\xb8n af generall\xc3\xb8jtnant Mathias Leth, indtr\xc3\xa5dte 1751 som kornet i 2. fynske Kavaleriregiment, hvor han 1755 blev premierl\xc3\xb8jtnant og regimentsadjudant. 1758 under troppesamlingen i Holsten forrettede Leth, der havde gjort sig fordelagtig bem\xc3\xa6rket ved tjenstiver og gode evner, tjeneste som adjudant ved rytterbrigaden Rieppur, 1759 forfremmedes han til ritmester og 1762 til major og eskadronschef i det nyoprettede Husarregiment. Da dette igen nedlagdes 1767, overgik han til infanteriet som major ved Prins Frederiks Regiment og blev her oberstl\xc3\xb8jtnant 1779, men 1784 forsattes han til sj\xc3\xa6llandske, 1789 som oberst til oplandske infanteriregiment og samme \xc3\xa5r til Kronprinsens Regiment som chef. 1795 udn\xc3\xa6vntes han tillige til kommandant i K\xc3\xb8benhavn og forfremmedes til generalmajor; 1801 h\xc3\xa6dredes han med Dannebrogordenen. Leth f\xc3\xb8rte under troppesamlingen i Holsten 1805-06 befalingen over 1. infanteribrigade og forblev p\xc3\xa5 halv\xc3\xb8en som chef for et generalkommandodistrikt omkring Kiel indtil 1810, da han afskedigedes af krigstjenesten som generall\xc3\xb8jtnant._NEWLINE_Leth indtr\xc3\xa5dte i \xc3\xa6gteskab: 1. gang (27. juli 1764) med Anna Margrethe Gersdorff (1748 \xe2\x80\x93 29. august 1766), datter af amtmand, konferensr\xc3\xa5d Christian Gersdorff til Vosn\xc3\xa6sg\xc3\xa5rd og Antoinette Margrethe f. Rosen\xc3\xb8rn; 2. gang (3. august 1781) med Sophie Birgitte Nansen (14. april 1763 \xe2\x80\x93 19. april 1782), datter af oberst og kommandant p\xc3\xa5 Bornholm Hans Nansen og Louise f. Berbandt. Han d\xc3\xb8de i Kiel 7. marts 1817.'